L'Ajuntament de Manises reforça les tasques de neteja d'embornals per a previndre inundacions
04 de març de 2025

· Des de fa uns dies, s'havien intensificat els treballs en el clavegueram i s'ha afegit un camió cisterna de guàrdia per la situació d'emergència

Manises, 4 de març de 2025-. L’Ajuntament de Manises, mitjançant la Regidoria de Medi Ambient, ha posat en marxa un reforç especial de neteja i manteniment per a previndre la possible saturació del clavegueram i zones que poden patir xicotetes inundacions, a més de reforçar la neteja d’embornals, unes tasques que es van iniciar fa uns dies.

A més, per a garantir el bon funcionament del sistema de clavegueram, l’equip de guàrdia de FCC, l’empresa concessionària, ha preparat un camió cisterna per a actuar en cas d’acumulacions d’aigua. També s’ha reforçat l’equip de jardineria per a controlar parcs, jardins i zones d’arbrat que es poden veure afectats per forts vents i tempestes.

L’equip de medi ambient i jardineria treballa en coordinació amb la Policia Local de Manises, Protecció Civil i la brigada municipal, tots pendents de possibles avisos i emergències. Aquest dispositiu especialitzat està preparat per a atendre immediatament les possibles incidències derivades de la situació meteorològica.

Per altra banda, els Serveis Socials municipals de Manises, mitjançant Creu Roja, han activat un servei d’atenció a persones sense llar que no disposen d'un lloc adequat davant l'alerta d'Emergències situació 0 per inundacions decretat per la Generalitat i per la previsió de fortes pluges de l'Agència Estatal de Meteorologia (AEMET).

La previsió ha obligat a suspendre dimecres, 5 de març, el mercat ambulant de venda no sedentària a la plaça Rafael Atard. Per altra banda, la Conselleria de Sanitat ha decidit suspendre les consultes d’atenció primària del centre de Salut de Manises fins a les 15 hores del dimecres 5 de març. Les cites programades per a la vesprada del dimarts, 4 de març, i les del dimecres seran reprogramades.

Davant de qualsevol incidència, la ciutadania ha de posar-se en contacte amb la Policia Local de Manises al 96 152 62 90 o amb el 112.